Android M skal fordoble batterilevetiden

I aftes dansk tid viste Google den kommende udgave af Android frem på sin udviklermesse Google I/O. Og den lader til at være en god nyhed for os brugere. For selv om der endnu ikke er lavet voldsomt meget om i det visuelle på operativsystemet, så rives og indstilles der i stor stil på stængerne under kølerhjelmen.

En af de store nyheder i Android M – det forventes at komme til at hedde Android Milkshake – er strømstyringssystemet Doze. Doze bruger enhedens sensorer til at vurdere om enheden bruges eller ej, og justerer automatisk baggrundsprocessorne i Android efter det.

Hvis din smartphone f.eks. ligger på et bord mens du ser en film, vil Android M automatisk lade være med at opdatere andre apps i baggrunden, for at spare på strømmen. Google forventer at Doze kan fordoble standby-levetiden på mobilen.

Android Pay
Google har lavet en direkte konkurrent til Apple Pay. For forbrugeren vil den fungere på samme måde som på Apple Pay: Telefonen skal bare placeres i nærheden af en trådløs betalingsterminal. Google bygger også standardsoftware til en fingeraftryksscanner ind i Android M. Tidligere har producenterne måttet bygge deres eget system ovenpå Android.

Android Milkshake udsendes til forbrugerne i årets tredje kvartal.

Android M skal fordoble batterilevetiden